《咨咨草根虫》
宋代·裘万顷

咨咨草根虫，瑟瑟叶上雨。
休休退食人，落落谁与语。
陈编竟日披，陋室随时处。
此心苟自乐，贫贱亦得所。
夷齐虽饿死，清风冠千古。
颜子瓢屡空，宣父极称许。
但当守吾仁，晋楚何足数。
试看松与柏，矫矫傲寒暑。

作者简介：裘万顷（？～1219）南宋诗人。字元量，号竹斋，洪州新建（今江西南昌）人。淳熙十四年进士，历仕吏部架阁、大理司直、江西抚干，性至孝，有节操，有诗集行世，其诗清婉流利，描绘却颇有情致。